hotchpotch/miracl-hf-unified huggingface dataset:
Euro Truck Simulator
Euro Truck Simulator (julkaistu myös nimellä Big Rig Europe) on tšekkiläisen SCS Softwaren valmistama ajopeli, joka julkaistiin vuonna 2008. Peli on ajosimulaatio, jossa ajetaan rekka-autoa Euroopassa.
Pelaajan tehtävänä on siirtää puoliperävaunuja eri kaupunkien välillä vaihtelevissa liikenneolosuhteissa. Useimmista simulaattoreista poiketen Euro Truck Simulator palkitsee liikennesääntöjen mukaisesta ajamisesta. Ylinopeudesta, kolareista ja väärään suuntaan tai punaisia päin ajamisesta saa sakkoja. Lisäksi liian lyhyellä turvavälillä ajettaessa edellä ajava saattaa tehdä yllättäen äkkijarrutuksen. Pelialueena toimii yksinkertaistettu ja tiivistetty kaupunkien ja moottoriteiden verkosto Lissabonista Varsovaan ja Roomasta Newcastleen.
Independent European Transport Training Association EuroTra palkitsi SCS Softwaren pelistä vuonna 2008 turvallisuuspalkinnolla.
Euro Truck Simulatorissa voit ajaa eri Euroopan maissa. Vaihtoehtoina ovat Iso-Britannia, Ranska, Saksa, Alankomaat, Belgia, Puola, Tšekki, Espanja, Portugali, Italia, Sveitsi ja Itävalta
Rock Revolution
Rock Revolution on Konamin julkaisema Guitar Heroa muistuttava musiikkipeli, jota soitetaan ns. soittimilla. Rock Revolutionia voidaan soittaa Konamin omilla ohjaimilla: kitara-ohjaimella ja 7-padisella rumpuohjaimella. Rock Revolutionissa ei ole laulumahdollisuutta. Rock Revolution on yhteensopiva Guitar Hero- ja Rock Band -soittimien kanssa.
Yolanda Be Cool
Yolanda Be Cool on australialainen yhtye. Yhtyeen perustivat Sylvester Martinez ja Johnson Peterson. Yhtyeen vuonna 2010 julkaistu "We No Speak Americano" (mukana DCUP) -single oli monessa maassa hitti, muun muassa Suomessa virallisella latauslistalla ja Suomen tanssilistalla se oli sijalla yksi. Yhtye sai vuonna 2010 kaksi ARIA Music Awardsin palkintoa.
Maa on ikuinen
Maa on ikuinen on Mika Waltarin kirjoittama yksinäytöksinen näytelmä vuodelta 1941. Waltari osallistui sillä Suomen Näytelmäkirjailijaliiton kilpailun lyhyiden seuranäytelmien sarjaan ja tuli kolmanneksi. Sitä on esitetty aikoinaan monilla seuranäyttämöillä. "Maa on ikuinen" ilmestyi WSOY:n julkaisusarjassa 1941.
Näytelmän aiheena on luovutetun Karjalan evakkojen sopeutuminen ja vastaanotto. Tapahtumapaikkana on länsisuomalaiseen Vantteran talo, johon on sijoitettu evakkoperhe. Talon kaksi poikaa on kaatunut talvisodassa. Tytär Irja opiskeli yliopistossa, mutta hän on joutunut vasten tahtoaan työhön maatilalle ja on riidoissa isänsä kanssa.
Karjalaisperheeseen kuuluu nuori Unto Kyllöinen, suuren talon poika, ja hänen vanhempansa. Karjalaisten mielestä länsisuomalaiset ovat hiljaisia, juroja ja töykeitä. Vanha muori ja taatto elävät nöyrinä, mutta Unto on ylpeä ja kova työmies. Hän ajattelee aluksi, että koulutettu Irja suhtautuu häneen ylimielisesti. Kuitenkin hän ja Irja rakastuvat, ja aluksi vastahakoinen Vantteran isäntä suostuu ensin avioliittoon ja sitten luovuttaa talonsa Unton isännyyteen.
Waltari käsitteli evakkoaihetta muissakin teoksissaan, kuten välirauhan aikaan sijoittuvassa romaanissa "Rakkaus vainoaikaan" sekä kuunnelmissa "Sotilaan paluu" ja "Inkerin tyttö ja Suomen poika". Waltarin aiemman tuotannon, etenkin tulenkantajavaiheen ja "Suuren illusionin", valossa kaupunkilaisvastaisuus voi vaikuttaa yllättävältä, mutta hänen teoksissaan on muutenkin esillä usein ristiriita perinteen ja uudistuksien välillä.
Vantteran isännän maahenkeä julistavissa ja kaupunkilaisuutta vieroksuvissa repliikeissä on nähty yhtymäkohtia kansallissosialistisen Saksan Blut und Boden –ideologiaan. Sekä Rajalan että Nummelinin mukaan näytelmän loppuratkaisu syntyy yllättävän helposti eikä tarinassa muutenkaan ole riittävästi dramatiikkaa. Rajala nimittää näytelmää ”tarveteatteriksi”.
Fighting (albumi)
Fighting on Thin Lizzyn albumi vuodelta 1975. Se oli yhtyeen ensimmäinen albumi, joka nousi Britannian albumilistalle. Albumi on myös ensimmäinen, jolla yhtyeen tunnetuksi tulleet tuplakitaraharmoniat nousevat kunnolla esiin esimerkiksi kappaleissa "Wild One" ja "Suicide". Yhdysvalloissa albumi julkaistiin erilaisella kansikuvalla.
Hello, Kottarainen – Rocket Anthology 2007–2010
Hello, Kottarainen – Rocket Anthology 2007–2010 on Kari Peitsamon kokoelma-albumi, joka sisältää Rocket Recordsille levytettyjä kappaleita. Levy on Peitsamon järjestyksessään 57. albumi. Sen julkaisi Woimasointu 2.10.2010 Hyvinkään levymessuilla, vain LP-muodossa ja painos on 266 kappaletta. Levy-yhtiön mukaan lisäpainoksia ei tulla ottamaan.
Ratsastus kesäolympialaisissa 1956
Vuoden 1956 kesäolympialaisten ratsastus järjestettiin 11. – 17. kesäkuuta 1956 Tukholmassa, Ruotsissa. Vaikka isäntäkaupunkina oli Melbourne Australiassa, ei ratsastusta kuitenkaan järjestetty siellä Australian karanteenimääräysten takia. Tämä oli kymmenes kerta kun laji oli mukana olympialaisten ohjelmassa. Mukana oli 159 osanottajaa 67 eri maasta. Tapahtumia oli kuusi.
Disciples of Christ
Disciples of Christ lyhyesti Disciples (suom. "kristuksen oppilaat") on protestanttinen liike Pohjois-Amerikassa, ja suuntaa edustavat seurakunnat ovat kongregationalistisia. Liikkeellä on 411 140 jäsentä (2017). Kuuluisia jäseniä ovat olleet Yhdysvaltain presidentit James Garfield, Lyndon Johnson ja aiemmin myös Ronald Reagan.
112 Iphigenia
112 Iphigenia on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi, jonka C. H. F. Peters löysi 19. syyskuuta 1870. Hän oli löytänyt myös 111 Aten 14. elokuuta samana vuonna. Pikkuplaneetta Iphigenia sai nimensä kreikkalaisen mytologian Ifigeneian mukaan. Iphigenian läpimitta on noin 72 kilometriä ja pyörähdysaika noin 31,47 tuntia.
Stone
Stone (englantia: "kivi") voi tarkoittaa seuraavia:
105 Artemis
105 Artemis on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi J. C. Watson vuonna 1868. Pikkuplaneetta sai nimensä kreikkalaisen mytologian Artemis-jumalattaren mukaan, jota roomalaisessa mytologiassa vastaa Diana. Artemiksen läpimitta on noin 119 kilometriä ja pyörähdysaika jopa 37,16 tuntia.
Luiz Adriano
Luiz Adriano de Souza da Silva (s. 12. huhtikuuta 1987 Porto Alegre, Brasilia) on brasilialainen jalkapalloilija. Hän edustaa italialaista Milania ja on pelipaikaltaan hyökkääjä.
Luiz Adriano teki mestarien liigan ottelussa BATEa vastaan peräti viisi maalia. Luiz Adriano jakaa tämän ennätyksen Barcelonan Lionel Messin kanssa.
Luiz Adriano on brasilialaisseura Internacionalin kasvatti. Hän koki joukkueessa uransa huippuhetkiä, kun se voitti vuoden 2006 seurajoukkueiden maailmanmestaruuskilpailuiden loppuottelussa Barcelonan. Hän alusti joukkuetoverinsa Adriano Gabirun voittomaalin. Aikaisemmin välieräottelussa Luiz Adriano oli itse onnistunut maalinteossa Al-Ahlia vastaan.
2. maaliskuuta 2007 hän siirtyi ukrainalaisseura Šah’tar Donetskiin 3 miljoonan euron siirtokorvauksen. Hän voitti toisella kaudellaan joukkueessa Ukrainan pääsarjamestaruuden ja seuraavalla kaudella 2008–2009 joukkue selviytyi aina UEFA Cupin loppuotteluun saakka. Luiz Adriano teki loppuottelun ensimmäisen maalin. Šah’tar Donetsk voitti ottelun lopulta numeroin 2–1 jatkoajan jälkeen.
20. marraskuuta 2012 Mestareiden liigan ottelussa Nordsjællandia vastaan Luiz Adriano teki reilun pelin vastaisen maalin, kun brasilialaispelaaja Willian potkaisi erotuomaripallon jälkeen pallon kohti tanskalaismaalivahti Jesper Hansenia, mutta Luiz Adriano kävi hakemassa pallon ja sijoitti sen tyhjään maaliin. Ottelu päättyi 5–2 Šah’tar Donetskin hyväksi.
Brasilian jalkapallomaajoukkueessa Luiz Adriano debytoi marraskuussa 2014 Turkkia vastaan.
Artemis (täsmennyssivu)
Artemis voi viitata seuraaviin:
78 Diana
78 Diana on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi R. Luther vuonna 1863. Pikkuplaneetta sai nimensä roomalaisen mytologian Diana-jumalattaren mukaan. Dianan läpimitta on noin 121 kilometriä ja pyörähdysaika noin 7,30 tuntia.
Saksalaisten sotilaiden hautausmaa
Saksalaisten sotilaiden hautausmaa ("Deutscher Soldatenfriedhof") on Helsingin seurakuntayhtymän Honkanummen hautausmaan yhteydessä Vantaalla oleva hautausmaa, johon on haudattu pääasiassa toisen maailmansodan aikana Suomen alueella kuolleita saksalaisia sotilaita.
Alueelle on alun perin haudattu 364 toisessa maailmansodassa ja kuusi ensimmäisen maailmansodan aikana kaatunutta saksalaista sotilasta. Lisäksi sinne haudattiin 201 saksalaista merisotilasta, jotka hukkuivat Suomenlahdella 12. joulukuuta 1944 hävittäjäalusten Z 35 ja Z 36 upotessa. Hukkuneiden nimet on kaiverrettu muistomerkkiin, joka sijaitsee pyöreällä aukiolla metsätien päässä. Muut haudat on sijoiteltu maastoon pieniksi ryhmiksi metsäpolkujen varrelle. Hautausmaan suunnitteli saksalainen kuvanveistäjä ja professori Gustav Seitz. Sinne on myöhemmin siirretty vielä lisää rintamilta löytyneitä saksalaisten sotilaiden jäännöksiä.
Hautausmaan taustalla on Saksassa 1919 perustettu Volksbund Deutsche Kriegsgräberfürsorge (Sotilashautahuollon Kansallisliitto) -niminen kansalaisjärjestö, joka huolehtii maailmansodissa kaatuneiden saksalaisten haudoista eri puolilla maailmaa. Suomen rintamilla kaatui toisen maailmansodan aikana noin 15 000 saksalaista sotilasta, jotka haudattiin ensin kenttähautoihin. Pääosa niistä sijaitsi Lapissa lähellä itärajaa, nykyisellä Venäjän alueella. Saksalaiset vapaaehtoiset ja suomalaiset poliisit kokosivat Suomen puolelle jääneet saksalaiset vainajat vuosina 1952–1959 kahdelle sotilashautausmaalle, Honkanummelle ja Rovaniemen Norvajärven hautausmaalle. Norvajärvelle koottiin Oulun ja Lapin läänien alueille ja Honkanummelle muualle Suomeen haudatut. Hautausmaiden rakentamisen mahdollisti Saksan liittotasavallan taloudellinen tuki. Honkanummen saksalainen hautausmaa vihittiin käyttöön 30. elokuuta 1963, päivää ennen Norvajärveä.
Ensimmäisen maailmansodan kaatuneita saksalaisia on haudattu Suomessa 22 hautausmaalle.
Hautausmaan kiviaidan rakensivat 1950-luvulla kesätyönään saksalaisnuoret. Hautausmaan alkuperäinen sisäänkäynti suljettiin, kun Lahden moottoritie rakennettiin.
Human’s Dust
Human's Dust on puolalaisen teknisen death metal -yhtyeen Decapitatedin DVD-julkaisu, joka on julkaistu vuonna 2008. Se koostuu yhtyeen live-esityksistä sekä haastatteluista vuosilta 2002 ja 2004. DVD julkaistiin levy-yhtiö Metal Mind Productionsin kautta.
Eye Dance
Eye Dance on saksalaisen Boney M. -yhtyeen kahdeksas ja samalla viimeinen studioalbumi, joka julkaistiin lokakuussa 1985. Se on ainoa Boney M. -studioalbumi, joka ei noussut listalle yhtyeen kotimaassa Länsi-Saksassa. Kuriositeettina "Eye Dance" on myös yhtyeen ainoa studioalbumi, jonka kannessa ei ole Boney M. -logoa, eikä yhtyeen jäseniä kuvattuna.
Avausraita ”Young, Free & Single” ja Stevie Wonder -cover ”My Cherie Amour” olivat levyn singlejulkaisut. Albumilla on myös muun muassa 10cc-cover ”Dreadlock Holiday”.
A-puoli
B-puoli
What Is Love (Haddawayn kappale)
”What Is Love” on Haddawayn vuonna 1993 julkaistu kappale. Single sijoittui monissa maissa listojen kärkeen.
Single nousi listakakkoseksi Saksassa, kuudenneksi Britanniassa ja Yhdysvalloissa Billboard Hot 100 -listan sijalle yksitoista. Se sai Yhdysvalloissa kultalevyn. Vuoden 1994 huhtikuuhun mennessä singleä oli myyty maailmanlaajuisesti 2,6 miljoonaa kappaletta. Se oli vuonna 2010 Saksan kaikkien aikojen 62. myydyin singlelevy.
Tauski julkaisi alkuvuodesta 2009 kappaleesta suomenkielisen käännöskappaleen ”Mitä jos?” Kappaleen rap-osuuden laulaa Hausmylly-yhtyeessäkin vaikuttanut Enzo. Haddaway on itse sanonut kappaleesta: ”Ei tämä versio nyt ihan ällöttävä ole, pelkästään outo".
Kappale on tunnettu myös yhdysvaltalaisen komediasarjan "Saturday Night Liven" "The Roxbury Guys" -sketseistä. Veljekset Doug ja Steve Butab kuuntelevat autolla ajaessa kappaletta ja nytkyttävät päitään.
The One (Elton Johnin albumi)
The One on Elton Johnin kahdeskymmeneskolmas studioalbumi, joka julkaistiin vuonna 1992.
Kappaleiden tekijöinä Elton John ja Bernie Taupin, joiden lisäksi Olle Romo kappaleella ”Runaway Train”.
James Bond 007: Blood Stone
James Bond 007: Blood Stone on Bizarre Creationsin kehittämä ja Activisionin vuonna julkaisema kolmannen persoonan ammuntapeli. Pelissä on mukana erilaisilla kulkuneuvoilla ajamista ja lähitaistelua. Pelin tarina ei ole sidoksissa Bond-elokuvaan. Suuren osan tarinasta kehittivät EON Productions -yhtiön Michael G. Wilson, Barbara Broccoli, David Wilson ja Gregg Wilson. Myös Bond-elokuvia käsikirjoittanut Bruce Feirstein oli mukana tarinan kehittelyssä.
Pelaaja-lehti antoi pelille arvosanan 8/10 arvostelussaan.
Aitoa ruokaa
Aitoa ruokaa () on Svenska Dagbladetin toimituspäällikön Mats-Eric Nilssonin toinen kirja teollisesti valmistettujen elintarvikkeiden runsaasta lisäaineiden ja aromien käytöstä sekä kuluttajien johtamisesta harhaan. Suomenkielinen laitos ilmestyi Atarin kustantamana lokakuussa 2010, ja se on sisällöltään mukautettu Suomen oloihin.
Kirja on "vaativan kuluttajan selviytymisopas". Se sisältää noin 150 teollisesti valmistettua elintarviketta ja kuvailee, miten niitä on manipuloitu. Nilsson tarjoaa niille aitoja vaihtoehtoja. Lisäksi kirjassa kerrotaan, kuinka kauppa ohjailee ostoksiamme ja esitellään käytössä olevat elintarvikkeiden merkit, kuten luomun ja kotimaisten elintarvikkeiden tunnukset. Kirjassa on myös vihjeitä ostopaikoista ja verkkosivustoista, joista saa aitoa ruokaa.
Kirjan mottona on vuodelta 1883 peräisin oleva sitaatti, jossa sanotaan: "Suuri osa niistä ravintoaineista, joita ostetaan, on väärennettyjä". Kirja käynnisti Ruotsissa vallankumouksen: elintarviketeollisuus ryhtyi siivoamaan tuotteistaan ylimääräisiä lisäaineita, ja kuluttajat valveutuivat tarkkailemaan ostoksiaan.
Atar kustannus
Atar Kustannus on vuonna 2006 perustettu suomalainen kirjankustantamo, jonka omistaa Thor-Fredric Karlsson. Kustantamon ensimmäinen julkaisu oli Kahlil Gibranin teoksen "Profeetta" uusi suomennos.
United States Capitol
United States Capitol on Yhdysvaltain kongressin rakennus, joka sijaitsee maan pääkaupungissa Washingtonissa Pennsylvania Avenuen itäisessä päässä. Siellä kokoontuvat edustajainhuoneen ja senaatin jäsenet. Talo on valmistunut 1800-luvulla, ja sen uusklassinen arkkitehtuuri heijastaa antiikin Kreikan ja Rooman tyyliä.
Capitolissa on nykyisin käytössä viisi kerrosta.
Rakennuksen ensimmäisessä pohjakerroksessa sijaitsevat valiokuntien kokoustilat sekä kongressissa työskentelevien virkamiesten toimitilat. Lisäksi kerroksessa on lukuisia, nykyisin lähinnä turistikohteina toimivia tiloja. 1800-luvun puolivälin laajennuksen yhteydessä rakennettu Hall of Columns () on nimensä mukaisesti käytävä täynnä suuria marmoripylväitä. Brumidi Corridors () ovat käytävien suunnittelijan, italialaisen Constantino Brumidin mukaan nimettyjä koristeellisia käytäviä. Old Supreme Court Chamber () on Yhdysvaltain korkeimman oikeuden vanha oikeussali, joka oli käytössä vuosina 1810–1860. Crypta on vuonna 1827 valmistunut krypta, jossa on patsas jokaisen alkuperäisen 13 siirtokunnan symboleina.
Toisessa kerroksessa sijaitsevat edustajainhuoneen (eteläinen siipi) ja senaatin (pohjoinen siipi) istuntosalit sekä kongressin ylimpien toimihenkilöiden toimistot. Rotunda on pyöreä huone, jossa on useita tunnettuja maalauksia Yhdysvaltain historiasta. National Statuary Hallissa () on entinen edustajainhuoneen kokoontumispaikka, jossa on nykyään esille osavaltioiden kongressille lahjoittamia patsaita eri merkkihenkilöistä. Old Senate Chamber () on senaatin entinen kokoontumispaikka, joka on nykyisin museoitu.
Capitolin kolmannessa kerroksessa sijaitsevat tasanteet, joilta kansalaiset ja toimittajat voivat seurata edustajainhuoneen ja senaatin kokoontumisia. Lisäksi kerroksessa on lukuisia toimistoja ja valiokuntien kokoushuoneita.
Capitolin neljännessä kerroksessa sekä kellarikerroksessa on pelkkiä toimistoja, konehuoneita ja muita vastaavia tiloja.
Gliese 581 g
Gliese 581 g on väitetty eksoplaneetta, joka kiertää punaista kääpiötähteä Gliese 581 tähteä ympäröivällä elinkelpoisella vyöhykkeellä.
Planeetta ei näy suoraan kaukoputkessa vaan se havaittiin spektroskoopilla säteisnopeusmenetelmällä ja löytö julkaistiin syyskuussa 2010. Myöhemmin 13. lokakuuta 2010 annettiin julkisuuteen tieto, jonka mukaan kilpaileva tutkimusryhmä ei ole havainnut Gliese 581 g:tä Euroopan eteläisen observatorion havaintovälineisiin kuuluvalla HARPS-instrumentillä ja siten ensimmäinen ilmoitettu havainto tästä planeetasta on luultavasti väärä. Planeetan olemassaolemattomuutta tukevat myös alkuperäisen löydön tehneen tutkimusryhmän aineiston uudelleenanalysointi.
Väitetty planeetta on Steven Vogtin mittausten ja niistä tehtyjen johtopäätösten mukaan ainakin 3–4 kertaa Maata raskaampi, silloin se voi olla niin kutsuttu supermaa. Koska planeetta ei näy suoraan, monia sen fysikaalisia ominaisuuksia ei tunneta.
Gliese 581 g on Maata kylmempi, sen keskilämpötila on arviolta −12 – −31 °C välillä. Koska planeetta on niin painava, sillä voisi olla Maan kaasukehää tiheämpi kaasukehä joka lämmittäisi planeettaa ja tasaisi sen pinnan lämpötilaeroja. Planeetan kiertoaika on keskustähtensä ympäri 36,6 päivää. Jos planeetta on olemassa, keskustähden vetovoima on lukinnut planeetan kiertämään aina saman puolensa keskustähteen. Tällöin planeetan toinen puolisko kylpee keskustähden valossa, toinen on jatkuvasti pimeässä.
Kasarminmäki
Kasarminmäki on entinen varuskunta-alue Kouvolassa. Siellä on ollut Suomen suuriruhtinaskunnan ajoilta alkaen sijoitettuna useita esi sotilasyksiköitä. Nykyään alue on yrityskehityskeskus sekä Kymenlaakson ammattikorkeakoulun kampus. Puolustusvoimia alueella edustaa Puolustusvoimien logistiikkalaitokseen kuuluva 1.Logistiikkarykmentin esikunta ja Karjalan prikaatin alainen asevelvollisia ja reserviläisiä palveleva Kaakkois-Suomen aluetoimisto. Punatiilisten kasarmirakennusten eteläpuolella on asuntoalue.
Vuonna 1910 päätettiin rakentaa silloin Venäjälle kuuluneen Suomen suurruhtinaskunnan alueelle varuskunnat Kouvolaan, Korialle, Lahteen, Riihimäelle ja Tammisaareen. Tarkoituksena oli parantaa valtakunnan luoteisosan puolustusta ja turvata tärkeää eteläisen Suomen läpäisevää rautatieyhteyttä. Kouvolan varuskunta-alue valmistui virolaisen rakennusinsinööri Mart Kallaksen johdolla hieman ennen ensimmäisen maailmansodan alkua. Alun alkaen tilat oli suunniteltu 2000 sotilaan varuskunnalle käyttäen valtakunnallisia tyyppipiirustuksia, joita noudattaen rakennettiin lähes kaikki 1900-luvun alun kasarmit ympäri Venäjää. Rakennusmiehet olivat pääasiassa suomalaisia ammattimiehiä ja punatiilet tuotiin Savikon tiilitehtaalta, keskiseltä Karjalankannakselta.
Suomen itsenäistyttyä alueelle sijoitettiin aluksi Keski-Suomen Rykmentti. Toisen maailmansodan aikana ja sen jälkeen alueen haltija ja joukko-osaston nimi vaihtelivat. Sodan jälkeen vanhaa kasarmia korotettiin ja alueelle rakennettiin 50- ja 60-luvuilla mm. sotilaskoti, uusi kasarmi ja sairaala. Alueella suoritti huippuvuosina asepalvelustaan jopa 3000 miestä. Vuoden 1957 jälkeen alueen pääkäyttäjäksi tuli Karjalan Prikaati, joka kuitenkin jo 70-luvun alussa siirtyi Valkealaan. Tilalle tuli Lahdesta Salpausselän ilmatorjuntapatteristo, joka kuitenkin 90-luvun alussa siirtyi Haminaan.
90-luvun alussa alueen osti Kouvolan kaupunki. Vain lippukenttä ympäröivine rakennuksineen jäivät valtion haltuun. Samalla sovittiin alueen rakennustaiteen tai miljöön kannalta arvokkaina pidettyjen rakennusten suojelusta ja selvitettiin alueen käyttömahdollisuuksia. Vuonna 2010 alueella oli Puolustusvoimista jäljellä vielä Itä-Suomen sotilasläänin esikunta, Itä-Suomen huoltorykmentin esikunta ja Kouvolan Johtamisjärjestelmäyksikkö. Alueella toimi tällöin myös Kymenlaakson Ammattikorkeakoulu, Kouvola Innovation Oy sekä Helsingin yliopisto. Puolustusvoimauudistukseen liittyen Itä-Suomen Sotilaslääni ja sen esikunta sekä Itä-Suomen huoltorykmentti lakkautettiin 31.12.2014.
Lasse Virénin patsas
Lasse Virénin patsas (myös Lasse Virénin juoksijapatsas) on kuvanveistäjä Terho Sakin suunnittelema nelinkertaista olympiavoittajaa Lasse Virénä esittävä prossipatsas. Patsas on ilmeeltään rosoinen ja sen sanotaan ilmentävän uuvuttavaa ponnistelua, joka edeltää huippusuorituksia. Patsaasta on tehty kaksi valosta.
Helsingissä Olympiastadionin tuntumassa Kisahallin puistikossa oleva valos paljastettiin yleisurheilun EM-kisojen alla 6. elokuuta 1994. Patsaan paljasti kansainvälisen yleisurheiluliiton IAAF:n puheenjohtaja Primo Nebiolo ja tilaisuudessa puhui juoksija Pekka Vasala. Patsastoimikuntaa johti kauppaneuvos Jukka Uunila. Helsingille oli tarjottu kahta vaihtoehtoista Virénin patsasta, joista toinen olisi ollut amerikansuomalaisen Eino Romppasen neljää juoksijaa esittänyt teos "Viimeinen metri" (The Last Meter). Kaupunginjohto valitsi lopulta Sakin veistoksen toteutettavaksi. Romppasen veistos pystytettiin lopulta vuonna 1999 Kempeleeseen Polar Electron pääkonttorin eteen.
Toinen valos on Virénin kotikunnan Myrskylän kirkonkylän keskustassa, se paljastettiin 18. syyskuuta 1994.
Lasse Viren on neljäs suomalainen juoksija, jonka kunniaksi on pystytetty patsas jo elinaikana. Muut ovat Paavo Nurmi, jota kuvaavan juoksijapatsaan ensimmäinen valos valmistui jo 1925, Hannes Kolehmainen (Heikki Konttisen veistos Kuopion Väinölänniemellä, 1953) ja Ville Ritola (Maija Nuotion veistos Peräseinäjoella, 1978).
Juha Nabb
Juha Erik ”Nappi” Nabb (25. heinäkuuta 1965 – 31. tammikuuta 2011) oli tamperelainen punkmuusikko. Hän soitti muun muassa yhtyeissä Kaaos, Riistetyt, Pyhät nuket ja Kuolleet kukat.
Hopeabromidi
Hopeabromidi (AgBr) on hopea- ja bromidi-ionien muodostama epäorgaaninen ioniyhdiste. Hopeabromidia käytetään muun muassa valokuvauksessa.
Hopeabromidi liukenee erittäin huonosti veteen, minkä vuoksi sitä tuotetaan saostamalla vesiliuoksista. Reaktio tapahtuu hopeanitraatti- ja bromidiliuoksien, esimerkiksi kaliumbromidin, välisellä reaktiolla. Muiden hopeayhdisteiden tavoin myös hopeabromidi tummuu erittäin helposti valon vaikutuksesta, minkä vuoksi reaktio on suoritettava pimeässä.
Hopeabromidi liukenee hyvin niukasti veteen ja on käytännöllisesti katsoen liukenematon. Hopeaionit muodostavat helposti komplekseja esimerkiksi tiosulfaatti- ja syanidi-ionien kanssa, ja niiden liuoksiin yhdiste liukenee paremmin. Hopeabromidikiteiden alkeiskoppi on kuutiollinen ja muistuttaa natriumkloridin rakennetta. Ionien välinen etäisyys on 0,29 nm. Jos bromidi- tai hopeaioneita on ylimäärä, muodostuu kiteistä oktaedrisia. Yhdisteen kiteiden keltaisen värin arvellaan johtuvan kiteiden epämuodostumista, jotka johtuvat hopeabromidin osittaisesta kovalenttisesta luonteesta.
Hopeahalidien valokemialliset ominaisuudet sopivat hyvin valokuvaukseen. Hopeabromidia käytetään erityisesti filmeissä ja hopeakloridia- ja jodidia valokuvauspapereissa. Filmin pinnalla on gelatiinista ja hopeabromidista koostuva kalvo. Filmin valottuessa hopeaionit pelkistyvät metalliseksi hopeaksi, joka näkyy negatiivissa mustana. Samalla bromidi-ionit hapettuvat bromiksi.
Valokuvattaessa vain osa filmin pinnalla olevasta hopeabromidista hajoaa tällä tavoin. Jäljelle jäänyt hopeabromidi poistetaan käyttämällä sopivaa komplekseja muodostavaa liuosta, kiinnitettä, joka yleensä on natriumtiosulfaattia.
Kaneto Shindō
Shindō oli naimisissa näyttelijän Nobuko Otowan (1925–1994) kanssa, joka näytteli useassa Shindōn ohjaamassa elokuvassa.
Donna Lee
”Donna Lee” on Charlie Parkerin tunnetuksi tekemä jazzstandardi vuodelta 1947.
1910-luvun jazzstandardi ”Indianan” sointukulkuun perustuvaa kappaletta pidettiin pitkään Parkerin itsensä säveltämänä, mutta tosiasiallinen säveltäjä oli Parkerin yhtyeen trumpetisti Miles Davis. Pitkäaikainen sekaannus johtui mahdollisesti siitä, että Parkerin sopimus oikeutti levy-yhtiön ostamaan oikeudet Parkerin säveltämiin kappaleisiin – näin ollen saattoi olla yhtiölle kannattavampaa merkitä yhtyeen muidenkin jäsenten sävellykset Parkerin nimiin. Kappale nimettiin bassonsoittaja Curly Russellin tyttären mukaan.
Parker nauhoitti kappaleen ensimmäisen kerran toukokuussa 1947. Yhtyeeseen kuuluivat Parkerin ja Davisin lisäksi pianisti Bud Powell, basisti Tommy Potter ja rumpali Max Roach. Jaco Pastorius nauhoitti kappaleen vuoden 1973 debyyttialbumillaan "Jaco Pastorius" bassokitaran ja congarumpujen välisenä duettona. Kappaleen ovat äänittäneet myös muun muassa Gil Evans, Anthony Braxton, Wardell Gray, Clifford Brown ja Tito Puente.
Phú Quốcin kansainvälinen lentoasema
Phú Quốcin kansainvälinen lentoasema sijaitsee 15 kilometrin päässä Dương Đôngn, Phú Quốcn kaupungin keskustasta Vietnamin pohjoisosassa. Lentoasemalla on kaksi yhdensuuntaista kiitotietä. Se on sekä siviili- että sotilasliikenteen käytössä. Rakentaminen valmistuu marraskuussa 2012. Lentoasema avattiin 2. joulukuuta 2012. Se korvasi vanhan Phú Quốcin lentoaseman, joka suljettiin samalla kun uusi kenttä avattiin.
Jimmy Briand
Jimmy Briand (s. 2. elokuuta 1985) on ranskalainen jalkapalloilija, joka pelaa nykyään Lyonissa. Ennen Lyoniin sirtymistä Briand pelasi Rennesissä vuosina 2001–2003.
Askerhallen
Askerhallen on Norjassa Askerin kunnassa sijaitseva jäähalli. Halli avattiin vuonna 1969 ja siinä on 1342 istuma- ja 1058 seisomapaikkaa. Maan pääsarjassa GET-ligaenissa pelaava Frisk Tigers pelaa kotiottelunsa Askerhallenissa. Toinen hallin käyttäjä on "Asker kunstløpsklubb" eli Askerin taitoluistelukerho. Halli sijaitsee noin kahden kilometrin päässä Askerin keskustasta. Katsojaennätys on 3 012.
Askerhallen tuhoutui tulipalossa vuonna 1972, mutta se rakennettiin uudelleen nopeasti ja saatiin käyttöön jo samana vuonna.
Tom Westerholm
Tom Westerholm (s. 3. marraskuuta 1972) on suomalainen koripallovalmentaja, joka toimi viimeksi Korisliigassa pelaavien Korihaiden päävalmentajana. Nykyisin hän toimii Koripalloliiton kilpailutoimenjohtajana.
Westerholm aloitti vuonna 1999 Korihaiden seurajohtajana. Kaudella 2004–2005 hän toimi Korihaiden päävalmentajana viiden pelin ajan, jolloin joukkue voitti kaksi ottelua. Kaudeksi 2010–2011 Westerholm siirtyi Korihaiden päävalmentajaksi yksivuotisella sopimuksella. Hän valmensi joukkuetta myös seuraavalla kaudella, jonka jälkeen hänet nimitettiin Koripalloliiton kilpailutoimenjohtajaksi.
388 Charybdis
388 Charybdis on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi A. Charlois vuonna 1894. Pikkuplaneetta sai nimensä kreikkalaisen mytologian Kharybdis-hirviön mukaan. Ennen nimeämistään asteroidi tunnettiin tunnuksella 1894 BA. Charybdiksen läpimitta on noin 114 kilometriä ja se pyörähtää akselinsa ympari noin 9,52 tunnissa.
Jan Thoresen
Jan Thuresen (s. 1. joulukuuta 1980) on norjalainen curling-pelaaja. Thuresen on voittanut pronssia vuonna 1998 Naganon talviolympialaisissa ja vuonna 2006 maailmanmestaruuskilpailuissa.
Anthon Grimsmo
Anthon Grimsmo (s. 5. heinäkuuta 1968 Oslo) on norjalainen curlingpelaaja ja olympiamitalisti.
Grimsmo kuului Norjan olympiapronssia Naganossa 1998 ja EM-pronssia 1995 voittaneisiin joukkueisiin. Olympiajoukkueeseen kuuluivat Grimsmon lisäksi Eigil Ramsfjell, Jan Thoresen, Stig-Arne Gunnestad ja Tore Torvbråten.
Jan Betker
Jan Betker (s. 19. heinäkuuta 1960 Regina, Saskatchewan) on kanadalainen curlingpelaaja. Betker voitti kultaa MM-kilpailuista 1993, 1994 ja 1997 sekä olympialaisista 1998.
Joan McCusker
Joan Elizabeth McCusker (s. 8. kesäkuuta 1965 Yorkton, Saskatchewan) on kanadalainen curlingpelaaja. McCusker voitti kultaa MM-kilpailuista 1993, 1994 ja 1997 sekä olympialaisista 1998.
Harvinainen Maa -olettamus
Harvinainen Maa -olettamus on väite, jonka mukaan Maan tyyppiset elinkelpoiset planeetat ovat harvinaisia maailmankaikkeudessa. 
Erään tulkinnan mukaan harvinainen Maa selittää usein esitetyn mutta kiistellyn Fermin paradoksin, jonka mukaan vierasta älyelämää ei ole kiistatta havaittu, vaikka sen pitäisi olla maailmankaikkeudessa yleistä.
Maan tyyppisen planeetan harvinaisuuden mahdolliseksi syyksi on väitetty muun muassa oletettua kapeaa galaktista elinkelpoista vyöhykettä, keskustähden oikeaa laatua, arvioitua kapeaa elinkelpoista vyöhykettä keskustähden ympärillä,
väitettä, jonka mukaan elinkelpoisen planeetan aurinkokunnan on muistutettava ainakin jossain määrin omaa aurinkokuntaamme, planeetan oikeaa kokoa, vaatimusta suurelle kuulle ja vaatimusta laattatektoniikalle.
Ed Podivinsky
Edward Charles "Ed" "Edi" Podivinsky (s. 8. maaliskuuta 1970 Toronto) on uransa lopettanut kanadalainen alppihiihtäjä.
Podivinsky voitti pronssia vuoden 1994 Lillehammerin talviolympialaisten syöksylaskussa. Naganon olympialaisissa 1998 hän sijoittui samassa lajissa viidenneksi. MM-kilpailuissa hän oli alppiyhdistetyssä yhdeksäs Saalbachissa 1991 sekä syöksylaskussa kahdestoista Sierra Nevadassa 1996 ja kymmenes Sestrieressä 1997. Nuorten syöksylaskun maailmanmestaruuden hän voitti 1989.
Podivinsky voitti maailmancupissa Saalbachin syöksylaskukilpailun tammikuussa 1994. Hän sijoittui lisäksi kolmanneksi Bormion (joulukuussa 1995), Kvitfjellin (maaliskuussa 1997), Val Gardenan (joulukuussa 1999) ja Wengenin (tammikuussa 2000) syöksylaskuissa sekä Kitzbühelin alppiyhdistetyssä (tammikuussa 1998). Alppiyhdistetyn maailmancupin kokonaispisteissä hän oli viides kaudella 1997–1998 sekä syöksycupissa seitsemäs kaudella 1993–1994 ja yhdeksäs 1999–2000.
Västeråsin resessi
Västeråsin resessi tarkoittaa vuonna 1527 Västeråsin valtiopäivillä tehtyjä päätöksiä. Niillä roomalaiskatolinen kirkko menetti Ruotsissa arvovallan ja taloudellisen aseman. Protestanttisuus saattoi näin levitä. Piispojen linnat ja kartanot siirtyivät kuninkaan omistukseen, ja piispat joutuivat maksamaan veroja. Sananjulistuksen sisältöönkin puututtiin. Resessin toimeenpanoasetus oli Västeråsin ordinantia, jossa valtiovalta hyväksyi luterilaisen käsityksen kirkon ja valtion välisistä suhteista.
Magnus Arvedson
Karl Magnus Olof Arvedson (s. 25. marraskuuta 1971 Karlstad, Ruotsi) on ruotsalainen jääkiekkovalmentaja ja entinen pelaaja. Laitahyökkääjänä pelannut Arvedson oli voimakas pelaaja, jonka vahvuudet olivat kahden suunnan pelaamisessa ja työmoraalissa. Hän pelasi NHL:n runkosarjassa yhteensä 434 ottelua tehoin 100+125=225. Jäähyminuutteja tuli 241.
Valmentajana Arvedson toimi viimeksi HockeyAllsvenskanin Bofors IK:ssa kaudella 2008–2009.
Arvedson oli Färjestads BK:n kasvatti. Hän siirtyi jo juniorina pelaamaan Örebro IK:hon, jossa Arvedson teki debyyttinsä miesten peleissä kaudella 1990–1991, kun hän pelasi I-divisioonassa. Kolmen siellä vietetyn kauden jälkeen Arvedson palasi kasvattajaseuraansa Färjestadiin pelaamaan Elitserieniä kaudeksi 1993–1994. Hän pelasi joukkueessa neljä kautta, joista kausina 1995–1996 ja 1996–1997 Arvedson teki yhden kauden piste-ennätyksensä 24 pisteellään. Noista jälkimmäinen kausi päättyi Ruotsin mestaruuteen keväällä 1997.
Ottawa Senators varasi Arvedsonin 25-vuotiaana numerolla 119 . Hän siirtyi NHL:ään heti varauksensa jälkeen ja teki kaudella 1997–1998 61 ottelussa tehopisteet 11+15=26. Toisella kaudellaan 1998–1999 Arvedson teki pisteillä 21+26=47 yhden kauden piste-ennätyksensä NHL:ssä. Hän oli Senatorsin kolmanneksi paras maalintekijä maanmiehensä Andreas Johanssonin kanssa sekä neljänneksi paras pistemies. Kauden päätteeksi Arvedson oli ehdokkaana NHL:n parhaalle puolustavalle hyökkääjälle annettavan Frank J. Selke Trophyn saajaksi, mutta palkinnon vei lopulta Dallas Starsin Jere Lehtinen äänin 23-19.
Kausina 1999–2000 ja 2000–2001 Arvedson kärsi loukkaantumisista ja oli molempina kausina sivussa noin 30 runkosarjan ottelua. Niistä huolimatta hän pelasi molempina keväinä pudotuspeleissä. Arvedson pelasi Senatorsissa kuusi kautta kevääseen 2003 saakka. Syyskuussa 2003 hän siirtyi vapaana agenttina Vancouver Canucksiin. Arvedson pelasi lähinnä samassa ketjussa maanmiestensä Sedinin kaksosten Daniel ja Henrikin kanssa. Hänen kautensa kuitenkin päättyi jo uuden vuoden aattona 31. joulukuuta 2003, kun Arvedson loukkasi polvensa ottelussa Washington Capitalsia vastaan. Hän pelasi kauden 2003–2004 aikana yhteensä 41 ottelua tehoin 8+7=15.
Kesällä 2004 Arvedson teki sopimuksen kasvattajaseuransa Färjestadin kanssa, mutta harjoituskaudella 2004 hän loukkasi selkänsä, eikä pelannut kauden aikana otteluakaan runkosarjassa. Arvedson lopetti uransa 11. lokakuuta 2004 32-vuotiaana.
Arvedson edusti Ruotsia vuoden 1997 MM-kilpailuissa, jolloin hän voitti hopeaa. Arvedson pelasi myös Salt Lake Cityn olympiakisoissa 2002.
Kaudella 2006–2007 Arvedson valmensi Ruotsin II-divisioonassa pelaavaa Forshaga IF:ää. Maaliskuussa 2007 hänet nimettiin Elitserien-joukkue Mora IK:n päävalmentajaksi. Arvedson valmensi joukkuetta noin puoli kautta, kunnes hänet erotettiin 26. joulukuuta 2007. Arvedsonin korvasi Pär Djoos.
Huhtikuussa 2008 Arvedson siirtyi valmentamaan HockeyAllsvenskanissa pelaavaa Bofors IK:ta, mutta hänet erotettiin jo marraskuussa 2008 joukkueen peräsimestä.
Mackenzie Foy
Mackenzie Christine Foy (s. 10. marraskuuta 2000 Yhdysvallat) on yhdysvaltalainen lapsinäyttelijä, joka valittiin näyttelemään Renesmee Cullenin hahmoa elokuvaan "Twilight – Aamunkoi". Hän on vieraillut sarjoissa "FlashForward", "Siskoni on noita" ja "Til Death". Hän on esiintynyt myös monissa yhdysvaltalaisissa mainoksissa.
Jordal Amfi
Jordal Amfi on vuoden 1952 talviolympialaisiin valmistunut Oslossa Norjassa sijaitseva jäähalli. Se on toiminut myös jääkiekon maailmanmestaruuskilpailujen näyttämönä vuosina 1958, 1989 ja 1999. Hallin katsojakapasiteetti on 4 450. Maan pääsarjassa GET-ligaenissa pelaava Vålerenga Ishockey pelaa kotiottelunsa Jordal Amfissa. Halli on kuudes Norjaan rakennettu jäähalli.
Mouhamad N’Diaye
Mouhamad Moustapha N’Diaye (s. 19. tammikuuta 1984 Dakar) on senegalilainen jalkapalloilija, pelipaikaltaan hyökkääjä. Hän edustaa vietnamilaista Hoàng Anh Gia Lai -seuraa. N’Diaye on pelannut aiemmin muun muassa Kelantan FA:ssa, jossa hän voitti Malesian sarjan maalikuninkuuden vuonna 2008 tehtyään 27 maalia 31 ottelussa.
Jorma Routti
Jorma Tapio Routti (s. 1938) on suomalainen fyysikko ja professori. Routti on suorittanut tohtorin tutkinnon Kalifornian yliopistossa Berkeleyssä.
Routti on toiminut muun muassa tutkijana CERNissä Genevessä, teknillisen fysiikan professorina Teknillisessä korkeakoulussa vuosina 1975–1990, Sitran yliasiamiehenä (1986–1995), Euroopan komission tutkimusosaston DG XII:n pääjohtajana (1996–2000) ja Maailmanpankin asiantuntijana. Routti on ollut vuodesta 1982 lähtien Suomalaisen Tiedeakatemian jäsen. Hän oli Suomen Kulttuurirahaston hallituksen puheenjohtaja vuodesta 1979.
Routti on tutkinut työssään ydinfysiikkaa ja energiajärjestelmiä.
Ratsastus kesäolympialaisissa 1960
Vuoden 1960 kesäolympialaisten ratsastus järjestettiin 5.–11. syyskuuta 1960 Roomassa, Italiassa. Laji oli 11. kertaa mukana olympialaisten ohjelmassa. Mukana oli 159 osanottajaa 27 eri maasta. Tapahtumia oli viisi.
The Social Network
The Social Network on vuonna 2010 ensi-iltansa saanut draamaelokuva, jonka on ohjannut David Fincher ja käsikirjoittanut Aaron Sorkin. Se kertoo yhteisöpalvelu Facebookin perustamisvaiheista. Elokuva pohjautuu Ben Mezrichin 2009 julkaistuun kirjaan "The Accidental Billionaires".
Facebookin perustajaa, Mark Zuckerbergia, näyttelee Jesse Eisenberg. Muissa päärooleissa näyttelevät Brenda Song, Andrew Garfield, Justin Timberlake, Max Minghella, Rooney Mara, Malese Jow ja Armie Hammer. Elokuvan Suomen ensi-ilta oli 22. lokakuuta 2010.
Elokuva palkittiin parhaan draamaelokuvan Golden Globella. Ohjaaja David Fincher sai parhaan ohjaajan palkinnon. Elokuva palkittiin myös Oscareilla parhaasta käsikirjoituksesta ja alkuperäismusiikista.
Vuonna 2016 "The Social Network" äänestettiin BBC:n kyselyssä alkaneen vuosisadan 30 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.
Kuopion Luisteluseura
Kuopion Luisteluseura (KuLS) on kuopiolainen vuonna 1900 perustettu taitoluistelu- ja pikaluisteluseura.
Vuoteen 1968 saakka seuran tehtävänä oli luisteluradan ylläpitäminen ja hoitaminen. Lisäksi seura pyri herättämään innostusta luistelu-urheiluun. Ensin pikaluistelusta muodostui kilpaurheilulaji, jossa seuralla onkin ollut nimekkäitä jäseniä. 1940-luvulla seurassa alkoi myös taitoluisteluharrastus. Seura järjesti myös rusetti-iltoja, naamiaisia, pika- ja kaunoluistelukilpailuja sekä näytöksiä. Alkuvuosikymmeninä luistelukentän reunalla soitti torvisoittokunta 2-3 kertaa viikossa puhallinmusiikkia, ja vuonna 1931 seura hankki
oman äänilevylaitteen ja siihen viihdemusiikkia yleisön iloksi. Vuonna 1957 seura pääsi valioluokkaan ja oli jopa Suomen kolmanneksi paras luistelu-urheiluseura. Vuonna 1960 KuLS järjesti kaunoluistelun SM-kilpailut ja KuLS:in Kaarina Kukkonen voitti Suomen mestaruuden. Ensimmäiset pikaluistelukilpailut pidettiin Kuopiossa vuonna 1904.
KuLS järjesti Kuopiossa vuosina 1992-2008 Kallaveden luonnonjäällä Finland Ice Marathon-kilpailun. Vuodesta 2008 lähtien seura siirsi järjestelyvastuun pois, resurssipulan, kisaväsymyksen ja taloudellisen kannattamattomuuden vuoksi.
Suikerohanhikki
Suikerohanhikki ("Potentilla reptans") on ruohovartinen monivuotinen kasvi, jonka rönsyt suikertelevat pitkin maanpintaa.
Suikerohanhikki on 15 cm korkea. Sen keltaisten kukkien halkaisija on 15-25 mm. Lehdet ovat sormilehdykkäisiä.
Suikerohanhikkia tavataan yleisesti Keski- ja Etelä-Euroopassa, Afrikan pohjoisrannikolla ja samoilla leveysasteilla Aasian puolella. Suomessa se on tulokaslaji.
Tuvalun parlamenttivaalit 2010
Tuvalun parlamenttivaalit 2010 järjestettiin Tuvalussa 16. syyskuuta 2010. Niissä valittiin viisitoista edustajaa neljävuotiskaudelle parlamenttiin. Uusi parlamentti valitsi puolestaan pääministeriksi äänin 8–7 Maatia Toafan.
Tuvalun parlamentti hajotettiin noin kuukautta ennen äänestystä. Pääministeri Apisai Ielemia johti siirtymäkauden ajan toimitusministeristöä. Rekisteröityminen vaaleihin alkoi 28. elokuuta. Tuvalussa ei ole poliittisia puolueita, joten kaikki ehdokkaat kävivät henkilökohtaisen vaalikampanjan.
Vaaleissa oli 26 ehdokasta kahdeksassa vaalipiirissä. Ehdokkaista 15 valittiin parlamenttiin. Eniten ääniä sai Vaitupusta Apisai Ielemia, jota äänesti yhteensä 597 henkilöä. Parlamenttiin pääsi viisi uutta ehdokasta, ja kymmenen ehdokasta säilyi vanhasta parlamentista.
Parlamentti äänesti uudesta pääministeristä 29. syyskuuta. Vuosina 2004–2006 pääministerinä toiminut Maatia Toafa sai kahdeksan ääntä viidestätoista, ja hänet valittiin toistamiseen virkaan. Toafa voitti äänestyksessä yhdellä äänellä Kausea Natanon.
Keltamaite
Keltamaite ("Lotus corniculatus") on monivuotinen ruohovartinen hernekasvi.
Keltamaite kasvaa 10–40 cm korkeaksi. Sillä on keltaiset, punakuvioiset perhosmaiset kukat. Lehdet ovat kaksiparisia päättölehdykkäisiä, ja niiden lehdykät ehytlaitaisia. Keltamaite muistuttaa suuresti hentomaitetta ("Lotus tenuis"). Keltamaitteella on Suomessa monia muunnoksia kuten saaristokeltamaite ("Lotus corniculatus" var. "alandicus"), kyyrykeltamaite ("Lotus corniculatus" var. "carnosus"), merikeltamaite ("Lotus corniculatus" var. "maritimus"), harjukeltamaite ("Lotus corniculatus" var. "arenosus"), niittykeltamaite ("Lotus corniculatus" var. "corniculatus") ja peltokeltamaite ("Lotus corniculatus" var. "sativus").
Keltamaitetta tavataan Keski- ja Etelä-Euroopassa sekä eteläisimmässä Suomessa.
Roger
Roger on alkuperältään normannilais-englantilainen tai mahdollisesti saksalainen miehen etunimi. Nimi on muodostettu germaanisista ’maineikasta keihäsmiestä’ tarkoittavista sanoista "hruod gas".
Suomessa nimi Roger on vuoden 2009 loppuun mennessä annettu noin 2 480 miehelle ja muutamalle naiselle. Nimeä ei ole suomen­kielisessä kalenterissa, mutta suomenruotsalaisen kalenterin mukaan Rogerin nimipäivä on 30. syyskuuta. Nimi otettiin almanakkaan vuonna 1973.
Radioliikenteessä Roger merkitsee, että viesti on vastaanotettu tai ymmärretty.
Microsoft Flight
Microsoft Flight on "Microsoft Flight Simulator" -sarjan osa, joka julkaistiin 29. helmikuuta 2012.
Microsoft ilmoitti elokuussa 2010, että on tarkoitus jatkaa ja korvata pitkään käytössä "Microsoft Flight Simulator" tuotesarja, joka oli olemassa yli 28 vuotta ennen kuin se lopetettiin noin 18 kuukautta aiemmin.
Microsoft Flightin myynti päättyi 2012, jolloin myös yksi Microsoftin ikonisimmista simulaatiogenren pelisarjoista tuli päätökseen kun Flightia kehittänyt tiimi irtisanottiin Microsoft Vancouverin palveluksesta. Pelin verkkosivut ja muut lisäosat poistuivat lopullisesti saatavilta elokuussa 2014, jolloin Microsoftin Games for Windows Live Marketplace lakkasi olemasta
Muutamaa kuukautta myöhemmin kuitenkin ilmoitettiin, että Microsoft Flight Simulator X palaa myyntiin Steam-jakelualustan kautta Dovetail Gamesin avustamana.
PCWorld antoi pelille arvosanaksi 2,5 tähteä viidestä. Peliä kehuttiin grafiikan kauneudesta.
Waivers
Waivers on termi pohjoisamerikkalaisessa ammattilaisurheilussa. Vapaasti suomennettuna waivers-listaa voisi kutsua vapaiden pelaajien listaksi. Urheiluseura voi laittaa pelaajansa waivers-listalle, josta mikä tahansa toinen seura saa vapaasti poimia hänet omaan joukkueeseensa. NHL, NFL, MLB ja NBA-sarjat käyttävät waivers-systeemiä.
NHL:ssä pelaajan waiver-kelpoisuus riippuu hänen pelaamiensa NHL-ottelujen määrästä sekä iästä, jona hän teki ensimmäisen NHL-sopimuksensa. Waivers-kelpoinen pelaaja täytyy sijoittaa waiver-listalle, ennen kuin hänet voidaan siirtää farmijoukkueeseen. Pelaajaa ei kuitenkaan ole pakko siirtää farmiin waiver-listalla olemisen jälkeen. Seura voi myös vain koittaa päästä eroon pelaajasta pistämällä hänet waivers-listalle, jos vaikka toinen joukkue olisi kiinnostunut hänestä.
Waivers-listalta poimitusta pelaajasta ei tarvitse maksaa siirtokorvausta. Kaikki pelaajat ovat kahden ensimmäisen kautensa aikana suojattu waivers-listalle joutumiselta.
Waivers-listaa kutsutaan NHL:ssä myös suojaamattomien pelaajien listaksi.
Vuosina 1977–2003 NHL:ssä oli käytössä ennen runkosarjan alkua suoritettava Waiver Draft eli suojaamattomien pelaajien varaustilaisuus. Sen ideana oli tasoittaa joukkueiden eroja, sillä uudet joukkueet eivät pystyneet kilpailemaan pelaajista vanhojen seurojen tavoin. Varaustilaisuus palveli myös sellaisia pelaajia, jotka eivät saaneet peliaikaa joukkueessaan, mutta heille oli kysyntää jossain muualla. Varaustilaisuudessa joukkueet saivat suojata 20 pelaajaansa. Lisäksi kaikki tulokassopimuksella pelaavat olivat automaattisesti suojattuja. Varaustilaisuudessa oli kaksi kierrosta joiden aikana joukkueet saivat halutessaan varata itselleen toisen joukkueen suojaamattomia pelaajia. Waiver Draft oli yksi kiistakapuloista aikana, ja lopulta siitä päätettiin luopua.
Aeros (satelliitti)
Aeros oli saksalainen kaukokartoitussatelliitti, jonka Saksa toteutti yhdessä Nasan kanssa. Satelliitti tutki ilmakehää ja ionosfääriä.
Aeros-satelliitin rakensi yhdysvaltalainen Ball Aerospace. Mission rahoittivat Nasa ja Saksan "Bundesministerium für Foschung und Technologie".
Aeros A ja Aeros B satelliiteissa oli samat laitteet, A-satelliitissa osa laitteista ei toiminut. Aikoinaan suunniteltiin Aeros C -satelliittia, joka olisi laukaistu sukkulalla.
Aeros-satelliittien maa-asemista yksi sijaitsi Utsjoen Kevolla.
Spectrum (albumi)
Spectrum on fuusiojazz-rumpali Billy Cobhamin pitkäsoitto. Vuonna 1973 julkaistu albumi oli Cobhamin ensimmäinen julkaisu, ja sitä pidetään yleiesti hänen soolouransa huippukohtana. Albumi oli myös merkittävä virstanpylväs koko fuusiojazz-genren kehityksessä. Albumin tyyli on saanut vaikutteita Miles Davisilta ja Mahavishnu Orchestralta; Cobham oli tehnyt molempien kanssa paljon yhteistyötä aiemmin.
Cobhamin on väitetty albumia levyttäessään käyttäneen läpikuultavaa akryylimuovista Fibes-rumpusettiä, jota hän oli soittanut myös Mahavishnu Orchestrassa. Kitaraa albumilla soittaa Tommy Bolin, joka myöhemmin liittyi hard rock -yhtye Deep Purpleen. Hänet pyydettiin yhtyeeseen laulaja David Coverdalen ihastuttua Bolinin soittoon "Spectrumilla".
"Spectrumilta" löytyvän kappaleen "Stratus" voi kuulla soivan "Grand Theft Auto IV" -pelissä fiktiivistä "Fusion FM" -kanavaa kuunnellessa. Psytrance-yhtye Shpongle on myös lainannut kappaleen bassonsoittoa kappaleessaan "Circuits of Imagination".
"Spectrum" on Cobhamin laajan tuotannon arvostetuimpiin kuuluva albumi. Allmusic nimeää sen hänen parhaimmakseen yhdessä vuoden 2001 "The Art of Threen" kanssa: kumpikin saa sivustolta neljä ja puoli tähteä viidestä. Sivuston kriitikon Scott Yanowin mukaan albumi "erottuu edukseen: [se on] vahva yhdistelmä rockaavia rytmejä ja jazz-improvisaatiota." Myös progreviews.comin arvostelu kehuu "Spectrumia" ja sen virtuoosimaista soittoa, vaikkakin pitää heikkoutena lyhyehköjen rumpusooloraitojen sijoittamista varsinaisten kappaleiden väliin.
Kaikki kappaleet on merkitty Billy Cobhamin tekemiksi.Albumin äänitti ja miksasi Ken Scott.
Operaatio Hastings
Operaatio Hastings oli Yhdysvaltain armeijan operaatio Vietnamin sodassa. Operaatiossa yhdysvaltalaiset onnistuivat työntämään pohjoisvietnamilaiset joukot Pohjois- ja Etelä-Vietnamin välisen demilitarisoidun vyöhykkeen yli pohjoiseen.
Tästä operaatiosta on mainittu elokuvassa nimeltä Full Metal Jacket.
Battlefield Vietnam pelissä Operaatio Hastingsista on tehty taso. issa on myös taso tästä operaatiosta.
Makita
Makita on japanilainen sähkötyökaluja valmistava yritys. Makita perustettiin Japanissa 1915. Makitan sähkötyökalujen myyntiosuus on 20 prosenttia maailmalla valmistetuista sähkötyökaluista. Makitan tehtaita sijaitsee Japanissa, Kiinassa, Yhdysvalloissa, Englannissa, Kanadassa, Meksikossa, Brasiliassa ja Romaniassa.
Vuonna 2017 Makita oli liikevaihdoltaan maailman seitsemänneksi suurin käsi- ja sähkötyökalujen valmistaja Stanley Black & Deckerin, Boschin, Fortiven, Techtronic Industriesin, Hiltin ja ITW:n jälkeen.
Markojuhani Rautavaara
Markojuhani Rautavaara (s. 19. heinäkuuta 1960 Helsinki) on suomalainen lauluntekijä, muusikko, äänitaiteilija, soitinrakentaja ja musiikkiohjaaja. Hän esiintyy aktiivisesti sekä trubaduurina että yhtyeensä Rautavaara & Teräskielet säestyksellä. Rautavaara toimii yhdessä Sinikka Ala-Leppilammen kanssa taiteellisena johtajana Hailuodon Musiikkipäivillä. Hänen isänsä oli säveltäjä Einojuhani Rautavaara ja äitinsä laulaja Mariaheidi Rautavaara. 
Kokoelmalevyt
Myllylähde (Oripää)
Myllylähde on noin kolmihehtaarinen ison, padotun lähdelammen muodostava lähde Oripäässä Varsinais-Suomessa. Lähde sijaitsee Säkylästä Mellilään johtavan harjun kupeessa lähellä entisen Alastaron kunnan rajaa ja on eräs Loimijokeen Alastarolla Loimaalla laskevan Hanhijoen alkulähteistä.
Lähteen rannat ovat mesotrofista eli keskiravinteista nevarämettä ja lähteistä lettonevaa, ja suon reunassa kangasta vastaan on pieniä lähteensilmiä ja tihkupintoja. Lähde on kasviltoltaan erittäin arvokas. Sen lajistoon kuuluvat muiden muassa lähdesara, hetesara, punakämmekkä, sykeröpiippo ja kiiltosirppisammal. Linnustoon kuuluvat muiden muassa keltavästäräkki ja koskikara. Luontoarvojensa takia lähde lähiympäristöineen on otettu Natura 2000 -ohjelmaan.
Myllylähde on Suomen suurimpia lähteitä, kutsuttu joskus Suomen ja Pohjoismaidenkin suurimmaksi. 1990-luvulla ja 2000-vuosikymmenellä lähteen virtaama on kuitenkin vähentynyt kymmenesosaan aikaisemmasta. 2000-luvun taitteessa lähteen keskimääräinen vuorokausivirtaama oli 6 500 kuutiometriä (m³), kun vuonna 2011 se oli enää 1 000 m³. Syynä on pidetty runsasta vedenottoa.
Myllylähteessä paljastui kevättalvella 2011 suuri kalakuolema. Tämän aiheuttajaksi osoittautui happikato. Happikadon todettiin johtuneen siitä, että lähteen virtaama oli pienentynyt ja sen pinta tämän takia talvella jäätynyt. Monien mielestä syynä oli tekopohjavesilaitoksen koekäyttö. Sittemmin lähteen tilan on arvioitu parantuneen.
Myllylähde (Alastaro)
Myllylähde on Loimaan Alastarolla sijaitseva, Virttaankankaasta purkautuva lähde. Se sijaitsee Virttaan kylässä, Oripään kunnan rajalla lähellä seututietä 213 ja se on eräs Säkylän Pyhäjärveen laskevan Pyhäjoen alkulähteistä. Lähde on aikoinaan padottu vesivoiman saamiseksi jauhomyllyjä varten. Nykyään se on yhtenä etappina Virttaankankaan harjureitin ulkoilureitillä, ja lähteen ympäristöön on kunnostettu myllytupa, turvekammi ja pitkospuut.
Pasvalys
Pasvalys on pohjoisessa Liettuassa, Panevėžysin läänissä, Svalia-joen rannalla sijaitseva kaupunki. Se toimii Pasvalysin kunnallispiirin hallinnollisena keskuksena. Vuonna 2010 kaupungin väkiluku oli 8 120 asukasta.
Ratsastus kesäolympialaisissa 1964
Vuoden 1964 kesäolympialaisten ratsastus järjestettiin 16. – 24. lokakuuta 1964 Karuizawassa, Naganossa, Japanissa. Tämä oli 12. kerta kun laji oli mukana olympialaisten ohjelmassa. Mukana oli 116 osanottajaa 20 eri maasta. Tapahtumia oli kuusi.
Johnny the Fox
Johnny the Fox on irlantilaisen Thin Lizzy -yhtyeen albumi vuodelta 1976. Albumilta löytyvä "Don't Believe A Word" oli hitti Britanniassa (12. sija). "Johnny the Fox" ei ollut aivan yhtä suuri menestys kuin edeltäjänsä "Jailbreak".